b'\n_START_ARTICLE_\nValentina Monetta\n_START_SECTION_\nZgodnje \xc5\xbeivljenje\n_START_PARAGRAPH_\nRodila se je 1. marca 1975 v San Marinu kot mlaj\xc5\xa1i otrok v \xc5\xa1tiri\xc4\x8dlanski dru\xc5\xbeini. Njena mama prihaja iz San Marina, njen o\xc4\x8de pa je Italijan. V otro\xc5\xa1tvu se je sama nau\xc4\x8dila igrati klavir in peti, pela je predvsem jazz in R&B pesmi. Diplomirala je na \xc5\xa1oli Giovanni di Rimini v Riminiju. Svojo pevsko kariero je pri\xc4\x8dela leta 1996 v skupini Tiberio, sodelovala pa je tudi s skupinami Parafunky, Harem-B, 2blackBluesmobile in My Funky Valentine. Leta 2001 je tekmovala v prvi sezoni italijanske razli\xc4\x8dice pevskega resni\xc4\x8dnostnega \xc5\xa1ova Popstars (it).\n_START_SECTION_\nPesem Evrovizije 2008\n_START_PARAGRAPH_\nLeta 2008 je na sanmarinski nacionalni interni izbor za Pesem Evrovizije poslala pesem "Se non ci sei tu", vendar je nacionalna televizija San Marina ni izbrala kot njihovo predstavnico.\n_START_SECTION_\nPesem Evrovizije 2012\n_START_PARAGRAPH_\n14. marca 2012 je nacionalna televizija San Marina objavila, da jih bo Valentina na izboru za Pesem Evrovizije 2012 v Azerbajd\xc5\xbeanu predstavljala s skladbo "Facebook Uh, Oh, Oh (A Satirical Song)". Vendar pa je bila pesem \xc5\xa1tiri dni po objavi zaradi kr\xc5\xa1enja Evrovizijskih pravil diskvalificirana. Besedilo je namre\xc4\x8d vsebovalo besedo Facebook, komercialna sporo\xc4\x8dila pa v besedilih niso dovoljena. Zveza EBU je San Marinu ponudila, da spremenijo besedilo pesmi in tako so 22. marca 2012 objavili pesem "The Social Network Song (Oh Oh \xe2\x80\x93 Uh - Oh Oh)" s podobnim besedilom, le brez direktne omembe besede Facebook. Pesem je bila predstavljena v prvem polfinalnem ve\xc4\x8deru in zasedla 14. mesto z 31 to\xc4\x8dkami ter se posledi\xc4\x8dno ni uvrstila v finalni ve\xc4\x8der.\n_START_SECTION_\nPesem Evrovizije 2013\n_START_PARAGRAPH_\n30. januarja je nacionalna televizija San Marina objavila, da jih bo Valentina \xc5\xbee drugi\xc4\x8d zapored predstavljala na izboru za Pesem Evrovizije 2013, tokrat na \xc5\xa0vedskem s pesmijo "Crisalide (Vola)". Glasbo je napisal Ralph Siegel, besedilo pa Mauro Balestri. Pesem je postala izjemno priljubljena med obo\xc5\xbeevalci omenjenega \xc5\xa1ova, klub Evrovizijskih obo\xc5\xbeevalcev OGAE pa jo je izglasoval kot drugo najbolj\xc5\xa1o pesem tistega leta, takoj za Dansko zmagovalko Emmelie de Forest. Pesem je bila predstavljena v drugem polfinalnem ve\xc4\x8deru in zasedla 11. mesto z 43 to\xc4\x8dkami ter se tako ni uvrstila v finalni ve\xc4\x8der.\n_START_SECTION_\nPesem Evrovizije 2014\n_START_PARAGRAPH_\nJunija 2013 je nacionalna televizija San Marina skupaj z Valentino in Ralphom Sieglom podpisala pogodbo o ponovnem nastopu na Pesmi Evrovizije 2014 na Danskem. Tako je Valentina postala \xc4\x8detrta pevka, ki je svojo dr\xc5\xbeavo trikrat zapored predstavljala na omenjenem festivalu. V preteklosti so to bili \xc5\xa1e Lys Assia iz \xc5\xa0vice, Corry Brokken iz Nizozemske (obe sta predstavljali svoji dr\xc5\xbeavi leta 1956, 1957 in 1958) in Udo J\xc3\xbcrgens iz Avstrije ( 1964, 1965 in 1966). 14. marca 2013 je Valentina predstavila svojo pesem "Maybe (Forse)", s katero je nastopila v prvem polfinalnem ve\xc4\x8deru. Tokrat se ji je prvi\xc4\x8d v treh letih z desetim mestom in 40 to\xc4\x8dkami v polfinalu uspelo uvrstiti v finalni ve\xc4\x8der, kjer je zasedla 24. mesto, prejela pa 14 to\xc4\x8dk.\n_START_SECTION_\nPesem Evrovizije 2015\n_START_PARAGRAPH_\nNa uradnem Evrovizijskem kanalu na spletni strani YouTube je Valentina napovedala, da se bo na evrovizijski oder mogo\xc4\x8de vrnila \xc5\xa1e \xc4\x8detrti\xc4\x8d in tako postala prva pevka, ki je svojo dr\xc5\xbeavo predstavljala \xc5\xa1tiri leta zapored. Vendar je sanmarinska televizija maja 2014 sporo\xc4\x8dila, da Valentina leta 2015 ne bo nastopila na evrovizijskem odru._NEWLINE_Pevka je kasneje na Instagramu potrdila, da se ne bo udele\xc5\xbeila Pesmi Evrovizije 2015, da je bila to njena odlo\xc4\x8ditev in da se nekaj \xc4\x8dasa ne namerava ponovno udele\xc5\xbeiti izbora.\n_START_SECTION_\nPesem Evrovizije 2017\n_START_PARAGRAPH_\n12. marca 2017 je bilo potrjeno, da bo Valentina Monetta na Pesmi Evrovizije 2017 ponovno zastopala svojo dr\xc5\xbeavo. Nastopila je v duetu s pevcem Jimmijem Wilsonom, s skladbo Spirit of the Night. Nastopila je v drugem polfinalu ter le z eno to\xc4\x8dko zasedla zadnje mesto._NEWLINE_Valentina Monetta je tako postala poleg Elisabeth Andreassen in Sue Schell (iz skupine Peter, Sue & Marc) pevka s \xc5\xa1tirimi in s tem najve\xc4\x8d nastopi na evrovizijskih izborih.\n_START_SECTION_\nAlbuma "La storia di Valentina Monetta" in "Sensibilit\xc3\xa0 (Sensibility)"\n_START_PARAGRAPH_\nJunija 2013 je izdala album "La storia di Valentina Monetta", ki je vseboval obe njeni pesmi z Evrovizije kot tudi pesmi z njenega predhodnega digitalnega albuma. Oktobra 2013 je za pesem "L\'amore verr\xc3\xa0", ki se nahaja na omenjenem albumu, posnela tudi videospot. Oktobra 2013 je napovedala, da bo njen prihajajo\xc4\x8di album vseboval pesem, s katero se bo tretji\xc4\x8d predstavila na Evroviziji. Decembra istega leta pa je v sodelovanju s pevcem Joshuem de Caned\xc3\xa9xom in pevskim zborom Corale San Marino izdala pesem "A Kiss", za katero je posnela tudi videospot. Aprila 2014 je iz\xc5\xa1el njen novi album "Sensibilit\xc3\xa0 (Sensibility)".'